КIуэкIуэ Казбек IущIащ Кавказ Ищхъэрэ гъущI гъуэгум и унафэщI Задорин Сергей
КъБР-м и Iэтащхьэ КIуэкIуэ Казбек лэжьыгъэ IуэхукIэ IущIащ Кавказ Ищхъэрэ гъущI гъуэгум и унафэщI Задорин Сергей.
Ахэр тепсэлъыхьащ цIыхухэр къешэкIыным, хьэлъэхэр гъэIэпхъуэным зегъэужьынымкIэ щыIэ Iэмалхэм, а унэтIыныгъэхэм Къэбэрдей-Балъкъэр Республикэм и курортхэр, мэкъумэш IэнатIэр егъэфIэкIуэным, гъунэгъу щIыналъэхэм хуаIэ сату-экономикэ зэпыщIэныгъэхэр гъэбыдэным пыщIауэ а лэжьыгъэхэр къызэрызэрагъэпэщыну щIыкIэхэм.
Къэбэрдей-Балъкъэрым, Ставрополь крайм, Осетие Ищхъэрэ — Алание Республикэм щыпсэу куэд къызэрыщIэлъэIуам ипкъ иткIэ, щIыналъэхэм яку дэт электромафIэгухэр лажьэу зэтеухуэжыным ехьэлIа Iуэхухэми хэплъащ. ЭлектрокъарукIэ лажьэ мафIэгухэр 2021 гъэм щIышылэм и 1-м къыщыщIэдзауэ лажьэу щызэтраублэжащ «Минеральные Воды — Беслъэн — Минеральные Воды» гъуэгум, Къэбэрдей-Балъкъэр Республикэм и щIыпIэ хэхахэми ар къыщыувыIэу.
Задорин Сергей къыхигъэщащ къэрал кIуэцI туризмэм зиужьу зэрыхуежьам гъущI гъуэгум щызэфIагъэкIын хуейуэ щыта лэжьыгъэхэр щIагъэхуэбжьэну къазэрыхуигъэувынур, Кавказ Ищхъэрэм и кум хиубыдэ, урысей зыгъэпсэхупIэ- хэм я нэхъыфIхэм хабжэ Къэбэрдей-Балъкъэрми апхуэдэ Iуэхухэр щызэфIагъэкIын хуейуэ къазэрыхудэкIынур.
КIуэкIуэ Казбек Кавказ Ищхъэрэм и гъущI гъуэгухэм я унафэщIым жиIахэр диIыгъащ, цIыхухэр къешэкIынымкIэ, хьэлъэхэр гъэIэпхъуэнымкIэ IэмалыщIэхэр, зыужьыныгъэ къызыдэкIуэну узыгъэгугъэхэр, щагъэунэху щIыпIэхэм республикэр хагъэхьэнуи зэрыфIэтэмэмыр къыхигъэщащ. Абы Задорин Сергей фIыщIэ хуищIащ къазэрыхуеблэгъам папщIэ икIи республикэм и экономикэр къэIэтыным, абы исхэм я псэукIэр егъэфIэкIуэным хуэгъэза проектхэр зэхэлъхьэным, ахэр гъэзэщIэным хуэунэтIауэ зэрызэдэлэжьэнум ехъулIэныгъэхэр къызэрыдэкIуэнум шэч къызэрытримыхьэри жиIащ.
Гу зылъытапхъэ: Кавказ Ищхъэрэ гъущI гъуэгур Урысейм щынэхъ инхэм ящыщщ. Абы и кIыхьагъщ километр мини 6,5-рэ. Ар кIуэцIрокI Кавказ Ищхъэрэ, Ипщэ федеральнэ округхэм я субъект 11-м я щIыналъэхэм (Волгоград, Астра-хань областхэри хыхьэу), цIыху мелуан 17-м щIигъу щыпсэу километр зэбгъузэнатIэ мин 350-м щIигъу къызэщIеубы- дэ. Къэбэрдей-Балъкъэр Республикэр бгылъэ туризмэм и курыхщ, мэкъумэш IэнатIэм щIэгъэхуэбжьауэ зыщеужь икIи Урысейм и Ипщэ щIыналъэм и курыкупсэм хеубыдэ.
КъБР-м и Iэтащхьэмрэ Правительствэмрэ я пресс-IуэхущIапIэ.
